钦定古今图书集成/明伦汇编/氏族典/第092卷 > 《廖用贤尚友录》 > 于琮
## 钦定古今图书集成/明伦汇编/氏族典/第092卷 > 《廖用贤尚友录》 > 于琮

按《唐书于志宁传》：“志宁曾孙休烈，休烈子肃，肃子敖，
敖子琮，字礼用，落魄不事事，以门资为吏，久不调，驸
马都尉郑颢独器之。宣宗诏选士人尚公主者，中书
舍人李潘知贡举，颢以琮托之，擢第，授左拾遗。初尚
永福公主，主未降食帝前，以事折七箸，帝知其不可，
妻士大夫，更诏尚广德公主。咸通中，以水部郎中为”
翰林学士，迁中书舍人，转兵部侍郎，判户部。八年，同
中书门下平章事，进中书侍郎，兼户部尚书。为韦保
衡所构，检校司空、山南东道节度使，三贬韶州刺史。
保衡败，僖宗以太子少傅召。未几，复为山南节度使，
入拜尚书右仆射。黄巢陷京师，欲起为相，琮辞疾，贼
迫胁不止，乃曰：“吾死在旦夕，义不受污。”贼遂害之。